KBANK ชี้กรอบบาทสัปดาห์หน้า 33.50-34.00 บ. จับตาส่งออกไทย-ฟันด์โฟลว์-สถานการณ์ยูเครน
KBANK ชี้กรอบเงินบาทสัปดาห์หน้า (18-22 เม.ย.2565) ที่ 33.50-34.00 บาท/ดอลลาร์ จับตาส่งออกไทย-ฟันด์โฟลว์-สถานการณ์ยูเครน-รัสเซีย
KBANK ชี้กรอบเงินบาทสัปดาห์หน้า (18-22 เม.ย.2565) ที่ 33.50-34.00 บาท/ดอลลาร์ จับตาส่งออกไทย-ฟันด์โฟลว์-สถานการณ์ยูเครน
13 เม.ย. 2565

ธนาคารกสิกรไทย จำกัด (มหาชน) หรือ KBANK  มองกรอบการเคลื่อนไหวของเงินบาทสัปดาห์หน้า (18-22 เม.ย.2565) ที่ 33.50-34.00 บาท/ดอลลาร์ จากปิดตลาด (12 เม.ย.)ที่ 33.65 บาท/ดอลลาร์
โดยในสัปดาห์ที่ผ่านมา เงินบาทยังคงมีทิศทางอ่อนค่าเมื่อเทียบกับเงินดอลลาร์ เงินบาทอ่อนค่าทดสอบแนว 33.70 บาท/ดอลลาร์ ก่อนเข้าสู่ช่วงวันหยุดยาวเทศกาลสงกรานต์ของตลาดในประเทศ โดยการอ่อนค่าของเงินบาทสอดคล้องกับทิศทางของค่าเงินเยนและสกุลเงินอื่นๆ ในเอเชีย สวนทางเงินดอลลาร์ที่ปรับแข็งค่าขึ้นตามการปรับขึ้นของบอนด์ยีลด์สหรัฐฯ หลังจากที่เจ้าหน้าที่ระดับสูงของเฟดมีท่าทีสนับสนุนความเป็นไปได้ที่จะมีการเร่งปรับขึ้นดอกเบี้ยนโยบายในรอบการประชุมใกล้ๆ นี้เพื่อสกัดการทะยานขึ้นของเงินเฟ้อสหรัฐฯ
นอกจากนี้การอ่อนค่าของเงินบาทยังสอดคล้องกับสถานะขายสุทธิพันธบัตรไทยของนักลงทุนต่างชาติด้วยเช่นกัน โดยระหว่างวันที่ 11-12 เม.ย. นักลงทุนต่างชาติซื้อสุทธิหุ้นไทยเพียง 347.29 ล้านบาท และมีสถานะเป็น NET OUTFLOW ในตลาดพันธบัตร  6,710.30 ล้านบาท (มาจาก การขายสุทธิพันธบัตร 3,510.30 ล้านบาท และตราสารหนี้หมดอายุ 3,200 ล้านบาท)
สำหรับในสัปดาห์หน้าปัจจัยสำคัญที่ต้องติดตาม ได้แก่ ตัวเลขการส่งออกเดือนมี.ค. ของไทย สถานการณ์ยูเครน-รัสเซีย และทิศทางเงินทุนต่างชาติ
ส่วนตัวเลขเศรษฐกิจสหรัฐฯ ที่สำคัญ ได้แก่ ดัชนีตลาดที่อยู่อาศัย ผลสำรวจภาคการผลิตของเฟดสาขาฟิลาเดลเฟีย และดัชนีเบื้องต้นของ PMI เดือนเม.ย. ข้อมูลการเริ่มสร้างบ้าน ยอดขายบ้านมือสองเดือนมี.ค. รายงาน Beige Book ของเฟด และตัวเลขจำนวนผู้ขอรับสวัสดิการว่างงานรายสัปดาห์ นอกจากนี้ตลาดยังรอติดตามการกำหนดอัตราดอกเบี้ย LPR เดือนเม.ย. ของธนาคารกลางจีน และข้อมูลเศรษฐกิจจีน อาทิ ตัวเลขจีดีพีไตรมาส 1/65 และตัวเลขการผลิตภาคอุตสาหกรรม ยอดค้าปลีกเดือนมี.ค.